Գ. Հ. _ 2014 թ. ավարտեցի Լոնդոնի համալսարանական քոլեջի տնտեսագիտության և բիզնեսի մագիստրոսական ծրագիրը, և իմ մեջ հարց առաջացավ` մնալ Լոնդոնում, թե վերադառնալ Հայաստան: Արտերկրում կրթություն ստացող երիտասարդների համար այս առնչությամբ որոշում կայացնելն ինչ-որ պահի խնդիր է դառնում. երբեմն պայքարում ես մնալու համար, սակայն հարմար պայմաններ չեն ստեղծվում, որոշ դեպքերում ցանկանում ես վերադառնալ, բայց ետ է պահում ստացված հրաշալի առաջարկը և այլն: Իմ առջև էլ նույն հարցադրումներն էին: Ես սկսեցի խորությամբ մտածել այն հարցի շուրջ, թե ինչ կարելի է անել վերադառնալով: Ինչքան էլ ցանկանաս հայրենիքում ապրել, միշտ ծագում են մասնագիտական հեռանկարներին ու տնտեսական պայմաններին վերաբերող հարցեր, և դժվար է վերադառնալու որոշում կայացնել, եթե չունես իրագործման ենթակա որևէ գաղափար: Հայաստանում ատամնաբուժական տուրիզմի զարգացման նախագծի գաղափարն իրականում ծագել էր «Լույսի» մեկ այլ կրթաթոշակառուի`Արթուր Գասպարյանի մոտ: Գաղափարի շուրջ հավաքվեցինք երկուսս և մեր երրորդ գործընկերը` Աշոտ Խուդգարյանը: Քննարկումների արդյունքում պարզ դարձավ, որ հնարավոր է Հայաստանում նման նախագծի հաջող իրականացումը: Մեզ համար կարևոր էր նաև այն հանգամանքը, որ այդ գործն սկսելու համար մեծ ներդրումներ չէին պահանջվում: